Nordsjællands Politi har udsendt signalement på gerningsmand, der er forsvundet

OPDATERET: Nordsjællands Politi oplyser ved 01-tiden, at den 14-årige dreng er uden for livsfare.

---

En 14-årig dreng er mandag aften blevet stukket to gange med en kniv på Dyrehavsbakken i Klampenborg, efter at to grupper unge er røget i totterne på hinanden.

Det fortæller vagtchefen ved Nordsjællands Politi, David Borchersen, til Ekstra Bladet.

Se mere video på Local Eyes.

Overfaldet er anmeldt klokken 21.46. Politiet er lige nu massivt til stede i området uden for Bakken ved Peter Lieps Hus, fortæller David Borchersen.

Vidner har til politiet fortalt, at det hele begyndte med, at to grupper med hver fem-seks unge så sig sure på hinanden ved radiobilerne.

- Det udvikler sig så, og der er en af de unge, som trækker en kniv og stikker en anden. En ung mand er blevet stukket to gange, siger vagtchefen.

Drengen, som er blevet stukket, er blevet kørt på Rigshospitalets traumeafdeling til behandling. Han var ved bevidsthed, da ambulancen hentede ham.

Der er rigtig mange mennesker på Bakken i anledning af Blå Mandag, fortæller politiet. Det er ikke lykkedes at finde gerningsmanden, som er stukket af.

Men det er formentlig et spørgsmål om tid, før politiet finder den pågældende.

Der er nemlig kameraer mange steder på Bakken.

Politiet fortæller følgende om gerningsmanden:

- En 14-15-årig dreng med indvandrerbaggrund. Cirka 180 cm. Iført mørk hættetrøje, kort sort hår og med mørkeblå joggingbuks, siger vagtchefen.

Politiet har anmodet om assistance fra tekniske eksperter, som er til stede i området uden for Bakken ved Peter Lieps Hus, oplyser David Borchersen.

Ekstra Bladets mand på stedet fortæller, at et større område er afspærret, og at der også er hundeførere til stede.

Ved du noget? Tip os på 1224@eb.dk eller sms/mms på 1224 (alm. takst)